โทรทัศน์รวมการเฉพาะกิจแห่งประเทศไทย

โทรทัศน์รวมการเฉพาะกิจแห่งประเทศไทย (ชื่อย่อ: ทรท.) ก่อตั้งขึ้นเมื่อวันที่ 20 ธันวาคม พ.ศ. 2511 โดยสถานีโทรทัศน์ในประเทศไทยทุกช่อง โดยเริ่มแรกมี 3 ช่อง คือ ช่อง 4 บางขุนพรหม (ปัจจุบันคือ ช่อง 9 เอ็มคอตเอชดี), ททบ.7 (ปัจจุบันคือ ททบ.5 เอชดี) และช่อง 7 สี (ปัจจุบันคือ ช่อง 7HD) ก่อนที่ต่อมาจะมีไทยทีวีสีช่อง 3 (ปัจจุบันคือ ช่อง 3 เอชดี), สทท.11 (ปัจจุบันคือ เอ็นบีที 2 เอชดี) และ ไอทีวี (ต่อมาเป็นทีไอทีวี และปัจจุบันคือไทยพีบีเอส) มาร่วมสมทบ และภายหลังยังมีช่องทีวีดิจิทัลทั้งหมดอีกด้วย เพื่อทำงานร่วมกันในการจัดรายการสดที่ไม่ใช่รายการข่าว และการจัดรายงานข่าวสดเกี่ยวกับกิจกรรมพิเศษเช่นพระราชพิธี กิจกรรมภาครัฐบาล คำประกาศ แถลงการณ์ คำปราศรัยในโอกาสต่าง ๆ และการแข่งขันกีฬาเช่นโอลิมปิกฤดูร้อน เอเชียนเกมส์ ซีเกมส์ และฟุตบอลโลก
ประวัติ.
โทรทัศน์รวมการเฉพาะกิจแห่งประเทศไทย.
เมื่อปี พ.ศ. 2511 ผู้อำนวยการสถานีโทรทัศน์ในประเทศไทยทั้ง 3 ช่องในขณะนั้น ได้แก่สถานีโทรทัศน์ไทยทีวีช่อง 4 ของบริษัท ไทยโทรทัศน์ จำกัด (ช่อง 9 เอ็มคอตเอชดี ของ บริษัท อสมท จำกัด (มหาชน) (บมจ.อสมท) ในปัจจุบัน), สถานีวิทยุโทรทัศน์กองทัพบกช่อง 5 (ททบ.5 เอชดี ในปัจจุบัน) และสถานีโทรทัศน์สีกองทัพบกช่อง 7 (ช่อง 7HD ในปัจจุบัน) ของแผนกวิทยุโทรทัศน์ กองการกระจายเสียงและวิทยุโทรทัศน์ กรมการทหารสื่อสาร กองทัพบก ได้ประชุมร่วมกันและมีมติว่าควรจะได้รวมตัวกันขึ้น เพื่อปรึกษาหารือ และดำเนินการในเรื่องที่จะเกิดประโยชน์ร่วมกันกับทุกสถานีฯ จึงก่อตั้งองค์กรชื่อว่า โทรทัศน์รวมการเฉพาะกิจแห่งประเทศไทย เมื่อวันที่ 20 ธันวาคม ปีดังกล่าว โดยกำหนดให้มีคณะกรรมการขึ้นชุดหนึ่ง ประกอบด้วยผู้อำนวยการของช่องโทรทัศน์ทุกช่องเป็นกรรมการ และมอบให้ผู้อำนวยการของ ททบ.5 เป็นประธานกรรมการโดยตำแหน่ง อันเป็นธรรมเนียมปฏิบัติมาแต่ก่อตั้ง
ต่อมา สถานีวิทยุโทรทัศน์ไทยทีวีสีช่อง 3 อสมท (ช่อง 3 เอชดี ในปัจจุบัน) ได้เข้าร่วมเป็นสมาชิกถาวร นับแต่ก่อตั้งเมื่อวันที่ 26 มีนาคม พ.ศ. 2513 ต่อมามีช่องโทรทัศน์เข้าเป็นสมาชิกสมทบคือ สถานีวิทยุโทรทัศน์แห่งประเทศไทย ช่อง 11 (สทท.) (สถานีโทรทัศน์แห่งประเทศไทย หรือ เอ็นบีที 2 เอชดี ในปัจจุบัน) ของกรมประชาสัมพันธ์ และสถานีโทรทัศน์ไอทีวี (ต่อมาเป็นสถานีโทรทัศน์ทีไอทีวี และสถานีโทรทัศน์ไทยพีบีเอส ในปัจจุบัน) ต่อมามีสถานีโทรทัศน์ภาคพื้นดินระบบดิจิทัลที่ได้รับใบอนุญาตประกอบกิจการจาก กสทช. เข้ามาเป็นสมาชิกเพิ่มเติมอีก 21 ช่อง รวมทั้งสถานีวิทยุโทรทัศน์รัฐสภาที่เข้ามาในภายหลัง รวมเป็น 28 ช่อง ก่อนจะลดลงเหลือ 19 ช่องในเวลาต่อมาจากการคืนใบอนุญาตและปิดสถานีลง
สมาคมโทรทัศน์รวมการเฉพาะกิจแห่งประเทศไทย.
เมื่อวันที่ 21 กุมภาพันธ์ พ.ศ. 2568 คณะกรรมการบริหารโทรทัศน์รวมการเฉพาะกิจแห่งประเทศไทยมีมติเห็นชอบให้เปลี่ยนสถานะของโทรทัศน์รวมการเฉพาะกิจแห่งประเทศไทยจากคณะบุคคลเป็นนิติบุคคลรูปแบบสมาคม โดยจดทะเบียนชื่อสมาคมว่า สมาคมโทรทัศน์รวมการเฉพาะกิจแห่งประเทศไทย  โดยคณะกรรมการสมาคมมีองค์ประกอบหลักมาจากผู้บริหารและผู้แทนจากสถานีโทรทัศน์ทั้งหมด 4 ช่อง คือ กรรมการผู้อำนวยการใหญ่ ททบ.5 เอชดี เป็นนายกสมาคม, ผู้บริหารช่อง 7HD ผู้บริหารช่อง 3 เอชดี และผู้บริหารช่อง 9 เอ็มคอตเอชดี เป็น อุปนายกสมาคม คนที่ 1, 2 และ 3 ตามลำดับ, ผู้แทน ททบ.5 เอชดี เป็นนายทะเบียนและฝ่ายกฎหมาย, ผู้แทนช่อง 3 เอชดี เป็นปฏิคม, ผู้แทนช่อง 7HD เป็นประชาสัมพันธ์, ผู้แทนช่อง 9 เอ็มคอตเอชดี เป็น เหรัญญิก และผู้แทน ททบ.5 เอชดี อีกคนหนึ่งเป็นเลขานุการ โดยปัจจุบันอยู่ในระหว่างรอให้คณะกรรมการธงภายใต้สำนักนายกรัฐมนตรี อนุญาตให้นำแถบสีธงชาติไทยไปแสดงในเครื่องหมายสมาคมซึ่งใช้ตราเดียวกับ ทรท. เดิมทุกประการ และดำเนินการจดทะเบียนจัดตั้งสมาคมต่อกรมการปกครอง ในฐานะนายทะเบียนสมาคมประจำกรุงเทพมหานครอย่างสมบูรณ์
การทำงาน.
โทรทัศน์รวมการเฉพาะกิจแห่งประเทศไทยจะร่วมกันถ่ายทอดสดและรับการถ่ายทอดสดทั้งในประเทศและต่างประเทศ เกี่ยวกับพระราชพิธีสำคัญของพระบาทสมเด็จพระวชิรเกล้าเจ้าอยู่หัว สมเด็จพระนางเจ้าสุทิดา พัชรสุธาพิมลลักษณ พระบรมราชินี สมเด็จพระนางเจ้าสิริกิติ์ พระบรมราชินีนาถ พระบรมราชชนนีพันปีหลวง และพระบรมวงศานุวงศ์ทุกพระองค์ รวมทั้งพิธีสำคัญทางศาสนา, รัฐพิธีของประเทศไทย, การแข่งขันกีฬาระดับนานาชาติ หรือภารกิจอื่น ๆ ตามที่สำนักพระราชวังและรัฐบาลมอบหมาย รวมถึงจัดทำข่าวในพระราชสำนักเกี่ยวกับพระราชกรณียกิจของพระบรมวงศานุวงศ์ทุกพระองค์ เพื่อเผยแพร่ต่อประชาชนผ่านสถานีโทรทัศน์ทั้งหมด และยังดำเนินกิจการทั้งปวงที่เป็นประโยชน์สาธารณะและความมั่นคงของประเทศ, ส่งเสริมและแลกเปลี่ยนข้อมูลข่าวเกี่ยวกับโทรทัศน์ รวมทั้งการพัฒนาทางเทคโนโลยีระหว่างสมาชิกและหน่วยงานอื่น ๆ ที่เกี่ยวข้อง หรือ การดำเนินกิจการอื่น ๆ ที่จะไม่เกี่ยวข้องกับการเมือง